google/wiki40b huggingface dataset:
Tvedalen

Tvedalen (lokal uttale: Tvæidarn) er en grend i Larvik kommune. Den er kjent for store larvikittbrudd og forekomster av sjeldne mineraler.
Stenindustrien i Tvedalen er Norges største bergverk. Et titalls bedrifter dekker et område på 7000 dekar. Steinbruddene i Larviksområdet har 400 arbeidsplasser og omsetter for mer enn 500 mill. kroner årlig. Bruddene i Tvedalen står for 70 % av arealet. Sten i blokker skipes ut over Larvik havn, mens 90-95 % av produksjonen er såkalt skrotstein. Denne skipes ut lokalt fra Svartebukt havn ved Mørjefjorden, og utgjør omkring 400 000 tonn årlig.
Før 1980 var det butikk, bussforbindelse og poståpneri i Tvedalen.
Det er forbindelse med Fv60 mellom Helgeroa og Langangen.

Historie

Det er mulig at Tvedalen har vært bosatt siden steinalderen.

Navnet

På gammelnorsk skrives det Thveiadalr, som betyr den utskilte dalgård. I 1398 skrives det Bwæitdalæ, og i 1528 gjøres det om igjen til Twetedall. Først etter å ha hatt navnene Tuedall, fra 1593 og Thuedalle, fra 1664, het det fra og med 1723, Tveitdalen, men siden det var så tungvint å si ble det til at fler og fler skrev Tvedalen.

Skolen

Frem til 1960 var det skole i Tvedalen. Der ble første klasse til sjette klasse samlet annenhver dag, på grunn av at skolen egentlig er forholdsvis liten.
Nå er skolen til bruk som lekeplass med Fotballbane/håndballbane, husker, sklier, gravemaskiner til sandkasse og klatrestativ. Hele plassen er delt i to, en del med fotball-/håndballbane, og den andre delen med resten av det nevnte gravd ned i sand. Den blir også brukt til å kunne leies ut for ulike arrangementer.
I 2008 ble lekeplassen drenert og nye lekeapparater er satt opp.
Stigmatisering

Følger og eksempler

Sosiale stigma fører ofte til usynliggjøring og/eller marginalisering. Eksempler er fysiske eller psykiske handicap eller sykdommer, alternative seksuelle orienteringer eller kjønnsuttrykk, spesifikke nasjonaliteter, religioner eller etnisiteter. Kriminelle har et sterkt sosialt stigma knyttet til seg.

Konkret merking

Sosial stigmatisering av grupper og individer har i historien også foregått gjennom konkret merking på kropp og klær hos personer som et samfunn har villet advare mot eller gi en vanærende skamstraff, særlig slaver, kriminelle, forrædere og «personer med lav moral». Eksempler på slike negative tegn og stigma er påbud om jødedrakter under middelalderen og jødestjerner under andre verdenskrig,påbudt til merking med hvite bånd rundt armer for alle som ikke er serbiske under krigen i Bosnia, indianernes skalpering av fiender, skamklipping av tyskertøser, oppsiktsvekkende fangedrakter, bruk av dumrianhatter i skolen, hånende plakater i inkvisisjonen og under kulturrevolusjonen og brennemerking, tatovering, amputasjon og lemlesting av dømte og andre. Også stempler i pass og annet har hatt samme funksjon. I tillegg kan grupper få nedsettende navn og betegnelser.
Ceiupaba

Utseende

Middelsstore, avlange, blank, mørkbrunlige trebukker, dekkvingene med lyse lengdestriper. Antennene er tynne og litt lengre enn kroppen. Pronotum er tønneformet, dekkvingene jevnbrede. Kroppen har noen lange, oppstående, mørke hår.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i Brasil og Bolivia.
Yngvild Aspeli

Utdannelse

Aspeli har sin figurteaterfaglige utdannelse fra Ecole Jacques Lecoq i Paris og Ecole Nationale Supérieure des Arts de la Marionnette i Charleville-Mézières.

Signaler (2011)

Produksjonen Signaler (fransk tittel Signaux) fra 2011 bygget på novellen med samme navn fra novellesamlingen Fantomsmerter, som var debutboken til forfatteren Bjarte Breiteig.
Dokumentasjon av denne produksjonen inngår i den permanente samlingen til musées Gadagne i den franske byen Lyon; en institusjon som omfatter Frankrikes største figurteatermuseum Musée des Arts de la marionnette. Museet har (per 2018) publisert på sine nettsider et klipp fra produksjonen Signaux.

Opera Opaque (2013)

Compagnie Plexus Polaire beskriver handlingen som en «cabaret macabre», med Madame Silva som stykkets hovedperson.
Denne produksjonen er en svart komedie som kombinerer figurteater, med en teaterfigur i menneskestørrelse som føres av to figurspillere, med skyggeteater.

Aske (2014)

Etter å ha lest Gaute Heivolls roman Før jeg brenner ned, ble Yngvild Aspeli inspirert til å utforske dramaet i romanen på scenen. Aspeli og Plexus Polaire utviklet ideen sammen med Figurteatret i Nordland og det franske Compagnie Philippe Genty. Resultatet, forestillingen Aske (på fransk Cendres), hadde premiere i 2014. Produksjonen ble en stor suksess både i Norge og utenlands. Den stod også på programmet da den første Go Figure!-festivalen ble arrangert i Oslo i juni 2018.

Chambre Noire (2017)

Produksjonen Chambre Noire (norsk: Mørkerom) er inspirert av romanen Drømmefakultetet av svenske Sarah Stridsberg. Romanen vant Nordisk Råds litteraturpris i 2007, og var Stridsbergs eksperimentelle fremstilling av livshistorien til amerikanske Jean Solanas (1936-1998) – kvinnen som i desperasjon forsøkte å ta livet av Andy Warhol.

Moby Dick (2020)

Per 2018 arbeider Aspeli og hennes kompani med et prosjekt som bygger på Herman Melvilles roman Moby Dick, flettet sammen med historien om samfunnene på Nordvestlandet som var knyttet til klippfiskproduksjonen som var sentral i norsk økonomi fra midten av 1800-tallet. Aspelis egen bestefar var sjømann med røtter i et lite fiskerisamfunn på Mørekysten.
Produksjonen skal etter planen ha premiere i 2020.

Andre produksjoner

Aspeli har også samarbeidet med så vel institusjonsteatre som andre frigrupper enn sitt eget kompani.

Tornerose (2017)

I 2017 hadde forestillingen Tornerose premiere på Teater Innlandet med Yngvild Aspeli som regissør og én av produksjonens to figurmakere. Den andre figurmakeren var russiske Polina Borisova, som også var scenograf for oppsetningen. Forestillingens Tornerose ble fremstilt av en teaterdukke, og produksjonen omfattet også elementer av skyggespill. Det  var en samproduksjon med britiske Jammy Voo Theatre i samarbeid med kompaniet Rhum and Clay.
Arktikugol

Historie

Selskapet kjøpte gruven i Pyramiden i 1927 og startet gruvedrift i Barentsburg i 1932. Dette var delvis for å sikre russisk tilstedeværelse på øygruppen da Svalbardtraktaten av 1920 sikret alle signatarland lik rett til å utvinne naturressursene. Delvis var det også for å sikre kullforsyning til industrialiseringen av Nordvest-Russland, som lå langt unna kullbassengene i det sørlige Russland og i Ukraina. I 1998 stengte selskapet gruven i Pyramiden og bosetningen ble forlatt. Gruven i Grumantbyen, med Colesbukta som utskipningshavn, ble stengt i 1962.
Den 17. oktober 2006 registrerte Sysselmannen på Svalbard en underjordisk ulmebrann i Barentsburg og fryktet utbrudd av åpen brann, 
som kunne ha ført til evakuering av hele Barentsburg på ubestemt tid, samt medført uante miljøproblemer for hele øygruppen. Den 3. november var brannen slukket, men man var bekymret for gruveselskapets manglende utstyr for brannslukking.
Gruven ble i oktober 2008 midlertidig stengt på grunn av en gruvebrann våren 2008. For å få slokket denne, måtte gruven settes under vann. I ettertid er produksjonen tatt opp igjen.
De fleste arbeiderne i Arktikugol kommer fra Ukraina, mens selskapet fremdeles er russisk med hovedkontor i Moskva.
Lusitanere

Lusitanerne (eller Lusitani på latin) var et indoeuropeisk folk som levde i den vestlige delen av Den iberiske halvøy, lenge før dette området ble til den romerske provinsen Lusitania (dagens Portugal sør for Douro-elva og Extremadura i det moderne Spania). Språket var indoeuropeisk. Lusitanerne nevnes første gang av Livius i 218 f.Kr., da som leiesoldater som kjempet for Karthago. De skal også ha kjempet mot romerne i 194 f.Kr., og var til tider alliert med keltibererne. Dagens portugisiske folk ser på lusitanerne som sine stamfedre. Den mest kjente lusitaneren var Viriathus.
Navnet Lusitania har for øvrig gitt navn til betegnelsen Den lusofone verden, altså betegnelsen på de portugisisk-språklige landa i verden.
Nan Huai-Chin

Nan Huai-Chin (forenklet kinesisk: 南怀瑾; tradisjonell kinesisk: 南懷瑾; pinyin: Nán Huáijǐn, født 18. mars 1918 i Wenzhou, Zhejiang, Kina, død 29. september 2012 i Suzhou, Jiangsu, Kina) var en samtidig åndelig lærer i samtidens Kina. Han var den mest fremtredende eleven av den chan-buddhistiske læreren Yuan Huanxian, og fikk bekreftelse på sin opplysning fra ulike mestere i den buddhistiske tradisjonen. Han ble betraktet av mange som en stor kraft i gjenoppvekkelsen av kinesisk buddhisme. Mens Nan ble betraktet av mange i Kina som en av de mest innflytelsesrike Chan-buddhistiske lærere, var han lite kjent utenfor sinosfæren.
Ichnestoma picta

Utseende

En middelsstor, bred, hvelvet, halvblankt mørk gullbasse.

Levevis

Artene lever på og nær fjelltopper. De voksne billene (ofte bare hannene) flyr etter regnskyll. Begge kjønn har reduserte munndeler som voksne, tar ikke næring til seg og lever ganske kort tid.

Utbredelse

Arten er utbredt i Sør-Afrika.
Sandeken

Sandeken er en isbre i Orvinfjella i Dronning Maud Land. Den ligger mellom Conradfjella i øst og Kurzefjella i vest.
Kartlegging av området ble utført av norske kartografer basert på undersøkelser og flyfotografering gjennomført under Den norske antarktisekspedisjonen 1956–60.
1. århundre

1. århundre startet den første dagen år 1 og sluttet den siste dagen år 100 etter den gregorianske kalenderen.
Wulfthryth

Etymologi

Navneleddet wulf har opprinnelse i germanske *-wulfaz, «ulv». Den norrøne formen av leddet var ulfr. Navneleddet thryth er dannet av gammelengelske þrȳð, «styrke». Den norrøne formen av leddet var *þrúðr.
Mozilla

Mozilla er en Internett- eller nettleser med åpen kildekode. Den er designet for å følge HTML-standardene nøye. Opprinnelig var Mozilla navnet på nettleseren som ble til Netscape. I 1998 ble mesteparten av kildekoden bak Netscape frigitt og ført videre gjennom nettleseren til Mozilla Foundation.
.
I 2002 startet Mozilla arbeidet med det som var tenkt å bli en nestegenerasjons-nettleser, Phoenix. Fordi navnet allerede var tatt måtte man skifte navn til Firebird. Det ble også konflikt med et annet selskap denne gangen, så navnet ble skiftet til Mozilla Firebird og deretter til Mozilla Firefox.
Akhal-Teke

Opprinnelse

Noen sier Akhal-Teken er verdens Minste rene rase.
Det er gjort funn som tyder på  at den eksisterte  3000 år f.Kr., i det området som i dag kalles Turkmenistan.
I middelalderen ble rasen høyt skattet av nomadestammer i Turkmenistan, og behandlet som et familiemedlem.
I middelalderen ble Akhal Teken kalt Teke Turkmen. Massaget, Parthian, Nisean, Persian og Turkmene er alle navn rasen har hatt gjennom tidene.
Rasen trivdes i det barske ørkenklimaet, til tross for lite mat og ekstremt vær.
Navnet har rasen etter  Turkmener-stammen (Teke-Turkmen) som holdt til nær Akhal-oasen. I 1881 ble Turkmenistan en del av stor-Russland, men avlen av rasen fortsatte som før. I dag er Akhal-Teken kjent som en utmerket sportshest.
Rock Steady Crew

Rock Steady Crew er en breakdance- og hiphopgruppe som ble grunnlagt i The Bronx i New York i 1977. Gruppen ble grunnlagt av breakerne Jimmy D og Jo Jo. Rock Steady Crew er nå verdensomspennende med medlemmer i Japan, Storbritannia og Italia.
II Zw 96

II Zw 96, ZW II 96, CGCG 448-020 eller 2MASX J20572362+1707445 er et system av vekselvirkende galakser som ligger rundt 500 millioner lysår unna jorden i stjernebildet Delfinen. Regioner av eksplosiv og ny stjernedannelse henger som lange trådlignende strukturer mellom galaksekjernene til de tidligere galaksene. II Zw 96 har enda ikke nådd det senere stadiet av sammensmelting der det kan kalles et ultra-lyssterkt system.
Córdoba (Veracruz)

Klima

I en høyde av 842 meter over havet nyter Córdoba et godt klima. Den varmeste årsida er våren, når temperaturen tidvis når opp i 36ºC. Det meste av nedbøren faller i regntida om sommeren. Om sommeren kan også orkanene fra Mexicogulfen slå inn mot Córdoba, men fordi orkanene taper kraft når de slår inn over land og fordi byen har god avrenning, gjør disse vanligvis liten skade. Høsten er roligere, selv om orkanene også nå er merkbar. Vinteren er kjøligere, men temperaturen faller sjelden under 13º C. Årsmiddelnedbøren ligger på ca. 1800mm.

Historie

Córdobas historie er helt fra grunnleggelsen i 1618 full av kontraster. Dette året ble byen grunnlagt av «los treinta caballeros», de tretti herrene, for å styrke den spanske kronens nærvær langs veien mellom Mexico by og Veracruz.Området var nemlig hjemsøkt av røverbander av rømte, afrikanske slaver. Siden 30 familieoverhoder undertegnet grunnleggelsen, omtales grunnleggerne som de tretti herrene. I kolonitida blomstret byen som sentrum for et rikt jordbruksområdet. I sluttkampene i uavhengighetskrigen ytte byens innbyggere sterk motstand mot de spanske troppene, og i august 1821 ble El tratato de Córdoba, Córdoba-traktaten, inngått mellom Mexicos siste spanske visekonge og opprørsstyrkene, noe som avsluttet kolonistyret og dermed også avsluttet uavhengighetskrigen. Også ved den amerikanske intervensjonen i 1847 og under den meksikanske revolusjonen ble det kjempet om byen.

Verdt å se i Córdoba

Córdoba har en god del turisme, først og fremst fra andre deler av Mexico. Om vinteren kommer gjerne innbyggerne fra Mexico by ned for å nyte et mildere vær. Byens sentrum er preget av koloniarkitektur, og det fremste eksempelet på et er Catedral de la Inmaculada Concepción.
Fembåndsciklide

Akvaristikk

Denne arten har en viss utbredelse i akvaristikken.
Fembåndscikliden kan være svært aggressiv og bør derfor holdes i et artskar på minst 300 liter og 120 cm lengde.
Clesly Evandro Guimarães

Karriere

Kelly startet sin profesjonelle karriere i Bragantino i 1995. Han har også spilt for CD Logroñés, Flamengo, Atlético Paranaense, FC Tokyo, Cruzeiro, Al-Ain FC og Grêmio.
McMurdo Dry Valleys

McMurdo Dry Valleys er en rekke av daler i Antarktis, beliggende i Victoria Land vest for McMurdo-sundet. Området omfatter mange interessante geologiske fenomener, inklusive den endorheiske sjøen Lake Vida og Onyx River, den lengste elven på det antarktiske kontinent. Det er også en av verdens mest ekstreme ørkener.

Klima

McMurdo Dry Valleys har fått sitt navn på grunn av den ekstremt lave fuktigheten og mangel på snø- og isdekke. Området dekker 4 800 kvadratkilometer og danner det største relativt isfrie området på kontinentet. Dalbunnene er dekket med et løst gruset materiale, der iskiler kan forekomme. 
De unike forholdene i McMurdo Dry Valleys er forårsaket av katabatiske vinder. Disse opptrer når kald, tett luft trekkes ned dalsidene av gravitasjonskrefter. Vindhastigheten kan komme opp i 320 km/t og i dragsuget fordamper all fuktighet – vann, is og snø.

Geologi

Dalene skjærer gjennom en geologisk formasjon kalt Beacon sandstone. Grusen kommer tilsynelatende fra to kilder. Den første er endemorener som er dannet ved frontene på isbreene som strekker seg ned i dalene. Disse breene sublimerer hovedsakelig direkte til luften og bidrar lite til fuktighet i dalene. Den andre potensielle kilden til grus er forholdsvis uvanlig. Det antas at under perioder med istid, kan mengden med is i det nærliggende Rosshavet ha vært så stor at den har presset seg innover land og avsatt en endemorene.

Flora og fauna

Endolitiske fotosyntesiskebakterier er funnet i Dry Valleys, beskyttet fra den tørre luften inne i det relativt fuktige miljøet i fjellgrunnen. Smeltevann fra isbreene står for den viktigste kilden av næringsstoffer til jordsmonnet. Forskere anser Dry Valleys for muligens å ha det miljøet på jorda som minner nærmest om forholdene på Mars, og dermed som et viktig område for å studere mulighetene for utenomjordisk liv.
Anaerobe bakterier med metabolisme basert på jern og svovel lever i temperaturer under frysepunktet under Taylorbreen og farger isen som kommer til syne ved Blood Falls rød.
Deler av Dry Valleys ble utpekt til spesielt forvaltningsområde i Antarktis (ASMA nr. 2) i 2004.

Geografi

Dry Valleys omfatter et system av et titalls daler, hvorav de tre største er Victoria Valley, Wright Valley og Taylor Valley.
Enkelte av innsjøene i Dry Valleys er blant verdens mest saltholdige sjøer, med høyere salinitet enn Assalsjøen og Dødehavet. Den mest saltholdige av alle er den lille Don Juan Pond. Lake Vida i Victoria Valley er en av de største innsjøene i området og ligger i et endorheisk bekken.
Onyx River i Wright Valley er med sin lengde på 40 kilometer den lengste i Antarktis.
Armageddon (sjakk)

Armageddon er i sjakk en måte å avgjøre en sjakkamp på. I armageddon vil hvit bli gitt mer tid enn svart, men hvis svart klarer remis (uavgjort) vil svart vinne kampen. Det er vanlig at hvit har seks minutter på klokken, mens svart har fem minutter, slik at hvit har to fordeler fra start. I enkelte kamper kan tiden være for eksempel fem og fire minutter, og i noen kamper kan det bli gitt ekstra tid per trekk. Et eksempel på armageddon ble spilt av Jan Nepomnjasjtsjij og Hikaru Nakamura i verdenscupen i sjakk 2015, og mellom Magnus Carlsen og Arkadij Naiditsch i Grenke Chess Classic 2015. I verdensmesterskapet i sjakk kan tittelen i ytterste tilfelle avgjøres av armageddon (5+4 minutter og ekstra tid).
Det europeiske sosialdemokratiske parti

ESP i EU

Med sine 218 medlemmer er den sosialdemokratiske gruppen i Europaparlamentet den nest største. Gruppen ledes av tyske Martin Schulz. Mellom juli 2004 og januar 2007 ble gruppen ledet av spanske Josep Borrell.
Sju medlemmer av Europakommisjonen er medlemmer av ESP; visepresident Günter Verheugen (SPD), visepresident Margot Wallström (SAP), kommissær for finans- og pengemarkedspolitikk Joaquín Almunia (PSOE), kommissær for regionale spørsmål Danuta Hübner (SLD), kommissær for skatt og toll László Kovács (MSZP), kommissær for handel Peter Mandelson (Labour) og kommissær for sysselsetting, sosiale saker og likestilling Vladimír Špidla (ČSSD). 
ESPs medlemmer i Det europeiske råd er Tony Blair (Storbritannia), Alfred Gusenbauer (Østerrike), Gediminas Kirkilas (Litauen), Ferenc Gyurcsány (Ungarn), José Sócrates (Portugal) og José Luis Zapatero (Spania).
Fylkesvei 7284

Fylkesvei 7284 går mellom Hestøya og Enokvalen i Herøy kommune. Veien er 6,0 km lang.
Frem til 2019 hadde veien betegnelsen fylkesvei 166.
Too Many Mornings, Songs By Sondheim

Too Many Mornings, Songs By Sondheim er et musikkalbum med Øystein Wiik, utgitt i 1991.
Michel Temer

Biografi

Foreldrene til Temer innvandret til Brasil fra Betabura, i El Koura-regionen i Nord-Libanon i 1925. Etter å ha fullført jusstudier ved universitetet i São Paulo (USP) i 1963, arbeidet han som sakfører. I 1974 tok han doktorgraden i offentlig rett ved et katolske universitetet i São Paulo. Gjennom 1960- og 70-årene var han også aktiv som foreleser i rettsvitenskap, og forfattet flere verker om rettsspørsmål.
Siden 1981 har Temer vært aktiv i Partido do Movimento Democrático Brasileiro (PMDB), det største partiet i landet. I 1982 fikk han jobb som delstatsadvokat, og fra 1984 var han statssekretær for offentlig trygghet. Som kongressmedlem deltok Temer i den nasjonale forsamlingen som kunngjorde Brasils nye grunnlov i 1988, etter en lang periode med militærdiktatur. Han har vært medlem i det nasjonale underhuset seks ganger og president i nasjonalforsamlingen tre ganger: 1997–1998, 1999–2000 og 2009–2010. Han var formann i PMDB i tiden 2001-2009 og 2010-2016.
Fra 2011 til 2016 var Temer visepresident i Brasil. PMDB-partiet var da i koalisjon med det regjerende arbeiderpartiet (PT). Både ved presidentvalget i 2010 og 2014 var Temer visepresidentkandidat under Dilma Rousseff. Da president Rouseff ble suspendert 12. mai 2016, rykket Temer inn på presidentkontoret. Rouseff ble fradømt embetet 31. august 2016, og Temer utnevnt til president ut året 2018. Hele prosessen har blitt karakterisert som et regjeringskupp.
Temer utnevnte omgående en ny og mer høyreorientert regjering. Han varslet samtidig tiltak som skulle gi den brasilianske staten tillit hos finansaktørene. Et middel i så måte var å redusere bevilgningene til helse og utdannelse.

Familie

Temer har fem barn: tre med sin første kone, Maria; ett fra et forhold til en journalist; og ett med sin nåværende (2018) kone, Marcela, som er en 42 år yngre tidligere skjønnhetskonkurransevinner, og som han giftet seg med da hun var 20 og han 62.
Allround-VM på skøyter 2002

Allround-VM på skøyter 2002 ble arrangert i Heerenveen, Nederland den 15., 16. og 17. mars 2002.
Jochem Uytdehaage fra Nederland ble verdensmester for menn, mens Anni Friesinger fra Tyskland ble verdensmester for kvinner.
Wilhelm Wiehe (1858-1916)

Ekteskap

Wilhelm Wiehe giftet seg første gang med ballettdanseren Marie Charlotte Hansen (senere Wiehe-Berény) 5. juni 1889. Ekteskapet ble oppløst i 1899.
Han giftet seg 1. desember 1899 med skuespilleren Augusta Blad. Ekteskapet ble oppløst i 1904.
Myravatnet (Bergen)

Skøytearena

Myravatnet var tidligere en skøytearena på vinterstid, og man kjenner til arrangerte stevner med offisielle tider i perioden februar 1947 til og med mars 1958. Vatnet var vertsarena for allround-NM på skøyter for junior herrer 1948 den 21. og 22. februar. Arrangøren var Fana Idrettslag og juniornorgesmester ble Gunnar Sormbroen som representerte Hamar Idrettslag. I de første dagene av mars i 1954 var det nye løp, med blant andre Hjalmar «Hjallis» Andersen, Sverre Haugli og Finn Hodt.
Lawngtlai (distrikt)

Demografi

Ved folketellingen i 2011 var det 117 444 innbyggere i distriktet, mot 73 620 i 2001. Den urbane befolkningen utgjør 17,79 % av befolkningen.
Barn i alderen 0 til 6 år utgjorde 18,56 % i 2011 mot 19,00 % i 2001. Antallet jenter i den alderen per tusen gutter er 965 i 2011 mot 938 i 2001.
Bidoof

Utseende

Bidoof minner litt om en bever. Den er brun med gul «maske» på øynene, mørkebrune klør, rød snute og svarte øyne. Den har tre(hunkjønn)/fem(hankjønn) "klumper" til hale.

Biologi

Bidoof bor nær vannet. De må alltid gnage på noe fordi tennene vokser hele tida.
Den utvikles til Bibarel.
Reinsvatnet (Lillehammer)

Historikk

Reinsvatnet ble bygslet fra 1660-tallet av Storhove og Sør-Hove, noen år senere også av Smestad. I 1726 ble Reinsvatnet solgt til Lars Haave og Thord Smestad ved en auksjon på Elstad i Ringebu. I 1921 anla Staten sak mot eierne med påstand om at Reinsvatnet ikke var undergitt privat eiendomsrett, dernest at kongeskjøtet kun overdro fiskeretten og ikke eiendomsretten. I 1922 ble eierne kjent eiendomsberettiget til Reinsvatnet og Staten ble ilagt saksomkostninger.
I 1978 ble det åpnet adgang for allmennheten til stangfiske mot løsning av alminnelig fiskekort for Fåberg Østfjell.
Reinsvatnet er fremdeles i privat eie, sameiet består av 4 eiere. Eidsiva Energi eide i mange år en fjerdepart i sameiet, men solgte sin andel i 2005 til en privatperson.